Μητροπολίτης Γέρων Χαλκηδόνος Εμμανουήλ

Ο Μητροπολίτης Εμμανουήλ (κατά κόσμον Αδαμάκης, 19 Δεκεμβρίου 1958) είναι Έλληνας ιεράρχης του Οικουμενικού Πατριαρχείου, ο οποίος διατελεί Μητροπολίτης Γέρων Χαλκηδόνος από το 2021. 

Διετέλεσε Μητροπολίτης Γαλλίας και ex officio Πρόεδρος της Συνέλευσης των Ορθόδοξων Επισκόπων της Γαλλίας από το 2003 έως το 2021 και προεδρεύων της Διάσκεψης των Ευρωπαϊκών Εκκλησιών από το 2009 έως το 2013. Επίσης, είναι ένας από τους εκπροσώπους του Χριστιανισμού στο διοικητικό συμβούλιο του Διεθνούς Κέντρου Διαθρησκευτικού και Διαπολιτισμικού Διαλόγου Βασιλιάς Αμπντουλάχ Μπιν Αμπντούλ Αζίζ, στη Βιέννη.

Βιογραφία
Ο Εμμανουήλ Αδαμάκης γεννήθηκε στις 19 Δεκεμβρίου 1958 στον Άγιο Νικόλαο Λασιθίου, όπου και ολοκλήρωσε τις εγκύκλιες σπουδές του. Πτυχιούχος της Παιδαγωγικής Ακαδημίας Ηρακλείου, συνέχισε τις σπουδές του σε μεταπτυχιακό επίπεδο στη Φιλολογική Σχολή του Καθολικού Ινστιτούτου Παρισίων και στο Ορθόδοξο Ινστιτούτο του Αγίου Σεργίου. Το 1984 έλαβε μεταπτυχιακό δίπλωμα (Master) από Οικουμενικό Ινστιτούτο του Καθολικού Πανεπιστημίου Παρισίων και το επόμενο έτος το προδιδακτορικό δίπλωμα επί της ιστορίας των θρησκειών στην Σορβόννη (Paris IV). Χειροτονήθηκε διάκονος και πρεσβύτερος το 1985 από τον Μητροπολίτη Βελγίου Παντελεήμονα. Συνέχισε τις σπουδές του στο Θεολογική Σχολή Τιμίου Σταυρού Βοστώνης, από όπου έλαβε το μεταπτυχιακό δίπλωμά του στην θεολογία το 1987.

Στη συνέχεια, κατόπιν αποφάσεως του Μητροπολίτη Βελγίου Παντελεήμονα διακόνησε ως Πρωτοσύγκελλος της Ιεράς Μητροπόλεως Βελγίου, παραμένοντας εφημέριος της Ενορίας των Αρχαγγέλων στις Βρυξέλλες. Ήταν πρώτος διευθυντής του Γραφείου του Οικουμενικού Πατριαρχείου στην Ευρωπαϊκή Ένωση, από την ίδρυσή του το 1995 έως το 2014. Στις 5 Σεπτεμβρίου 1996 εξελέγη παμψηφεί από την Αγία και Ιερά Σύνοδο του Οικουμενικού Πατριαρχείου επίσκοπος της πάλαι ποτέ διαλαμψάσης Επισκοπής Ρηγίου, βοηθός της Μητροπόλεως Βελγίου.

Στις 20 Ιανουαρίου 2003 εξέλεγη παμψηφεί Μητροπολίτης Γαλλίας από την Αγία και Ιερά Σύνοδο του Οικουμενικού Πατριαρχείου. Του ανατέθηκε η εκπροσώπηση του Πατριαρχείου στον θεολογικό διάλογο με τις Προχαλκηδόνιες Εκκλησίες, είχε την ευθύνη του αμφίδρομου ακαδημαϊκού διαλόγου με τον Ισλαμισμό και τον Ιουδαϊσμό και διετέλεσε επίσης προεδρεύων της Διάσκεψης των Ευρωπαϊκών Εκκλησιών. Το 2016 ήταν μέλος της αντιπροσωπείας του Οικουμενικού Πατριαρχείου στην Πανορθόδοξη Σύνοδο της Κρήτης.

Στις 16 Φεβρουαρίου 2021 η Αγία και Ιερά Σύνοδος του Οικουμενικού Πατριαρχείου τον εξέλεξε παμψηφεί Γέροντα Μητροπολίτη Χαλκηδόνος. Ενθρονίστηκε στις 20 Μαρτίου, στον Ιερό Καθεδρικό Ναό Αγίας Τριάδος Χαλκηδόνος, παρουσία του Οικουμενικού Πατριάρχη Βαρθολομαίου.

 Τιμητικές διακρίσεις 
 50px Ιππότης της Λεγεώνας της Τιμής της Γαλλίας (2010)
 50px Ανώτερος Ταξιάρχης του Τάγματος της Τιμής της Ελλάδας (2011)
 50px Τάγμα της Φιλίας του Καζακστάν (2019)
 50px Τάγμα της Τιμής (α΄ τάξης) της Ουκρανίας
 50px Τάγμα του Πρίγκηπα Γιάροσλαβ του Σοφού της Ουκρανίας (δ΄ τάξης)
 Επίτιμος διδάκτορας του Πανεπιστημίου Αθηνών (αναγόρευση την 1η Νοεμβρίου 2022)

 Παραπομπές 

 Εξωτερικοί σύνδεσμοι 
 Ο Μητροπολίτης Εμμανουήλ στην Orthowiki

Εμμανουηλ
Εμμανουηλ
Εμμανουηλ